Ir-Regolament tal-Kunsill (EURATOM, KEFA, KEE) Nru 1307/87
tal-11 ta' Mejju 1987
li jemenda r-Regolament tal-Kunsill (KEFA, KEE, Euratom) Nru 300/76 li jistabbilixxi l-kategoriji ta' uffiċjali intitolati għal allowances għal xogħol bix-xift, u r-rati u l-kondizzjonijiet tagħhom.
IL-KUNSILL TAL-KOMUNITAJIET EWROPEJ,
Wara li kkunsidra r-Regolamenti tal-Persunal għall-Uffiċjali u l-Kondizzjonijiet ta' l-Impjieg applikabbli għall-Aġenti l-Oħra tal-Komunitajiet Ewropej kif stabbiliti fir-Regolament (KEE, Euratom, KEFA) Nru 259/68 [1], kif l-aħħar emendati bir-Regolament (Euratom, KEFA, KEE) Nru 793/87 [2], u b'mod partikolari t-tieni subparagrafu ta' l-Artikolu 56a tagħhom,
Wara li kkunsidra l-proposta mill-Kummissjoni wara li ikkonsultat il-Kumitat tar-Regolamenti tal-Persunal,
Billi sabiex il-Ġurnal Uffiċjali tal-Komunitajiet Ewropej ikun imqassam sat-termini perentorji stabbiliti, il-faċilitajiet għat-trasmissjoni tal-Ġurnal għandhom ikunu disponibbli b'mod permanenti; billi, għal ġimgħa waħda kull ħames ġimgħat, il-persunal responsabbli mid-distribuzzjoni jaħdem bil-lejl, inklużi s-Sibtijiet, il-Ħdud u l-festi pubbliċi;
Billi r-Regolament (KEFA, KEE, Euratom) Nru 300/76 [3], kif l-aħħar emendat bir-Regolament (KEE, Euratom, KEFA) Nru 3856/86 [4], għandu għaldaqstant jiġi estiż sabiex ikopri dan il-persunal,
ADOTTA DAN IR-REGOLAMENT:
Artikolu 1
L-Artikolu 1(1) tar-Regolament (KEFA, KEE, Euratom) Nru 300/76 huwa hawnhekk emendat kif ġej:
(1) It-taqsima ta' l-ewwel subparagrafu li tiġi wara l-kliem "servizz tat-telex", u qabel l-inċiżi, għandha tkun sostitwita b'dan li ġej: "jew involuti fit-trasmissjoni tal-Ġurnal Uffiċjali tal-Komunitajiet Ewropej, li jaħdem xogħol bix-xift fis-sens ta' l-Artikolu 56a tar-Regolamenti tal-Persunal, għandu jkun intitolat għal allowance ta:"
(2) L-inċiż li ġej għandu inserit wara l-ewwel inċiż:
- "Bfrs 12, 641 meta d-dipartiment jaħdem fuq bażi ta' żewġ xiftijiet, u wieħed minnhom bil-lejl, inklużi s-Sibtijiet, il-Ħdud u l-festi pubbliċi;"
Artikolu 2
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Huwa għandu japplika fl-ewwel jum tax-xahar ta' wara dak li fih jidħol fis-seħħ.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-11 ta' Mejju 1987.